જ્યારે ખાવાની ટ્રૉલી લઈને ઍરહોસ્ટેસ આવતી હોય ત્યારે લોકોના હાવભાવ જોવાની અલગ જ મજા હોય છે. ઘણા લોકોની નોનસ્ટૉપ કચકચ ત્યારે જ ચાલુ થઈ જાય. વેજવાળાને નૉનવેજ અને નૉનવેજવાળાને ભૂલથી વેજ અપાઈ જાય ત્યારે અમુક લોકોમાં અધીરાઈ એટલી વધી જાય કે એ લોકોના હાવભાવ પણ ‘કદાચ ખાવા નહીં મળે તો !’ એવા થઈને રહી જાય. ટ્રોલી લઈને આવતી ઍરહોસ્ટેસ સામે જ જવું એ પણ અમુક લોકોનો નિયમ થઈ ગયો હોય છે. વન-વેમાં ઊંધા જતા હોય એવા દેખાય એ બધા જ ! ખાવા અપાઈ જાય પછી પણ ખૂણેખાંચરેથી અથાણું અને ઢેબરાની ખુશબો આવતી રહેતી હોય છે. ક્યારેક કોઈના મગજ પર આલ્કોહોલ સવાર થઈ જાય, ત્યારે નવા નાટકની શરૂઆત થાય. આવા નાટકનો અંત લાવતાં ઍરહોસ્ટેસનાં નાકે દમ આવી જાય. એક તો મોઢું હસતું રાખવાનું અને સામેવાળાની લવારી સાંભળવાની. આ નોકરીમાં રાખવા પડતાં હસતાં મોઢાનાં લીધે આ બધી ઍરહોસ્ટેસ રીયલ લાઈફમાં હાસ્ય કવિ-સંમેલનમાં પણ હસી શકતી નથી.